Regele Charles le-a povestit prietenilor despre ”hotărârea” sa de a învinge cancerul în scrisori, ale căror detalii au apărut în presa britanică, în contextul în care regele în vârstă de 75 de ani revine la îndatoririle publice în timp ce își continuă tratamentul.
Charles III, scriitor pasionat de scrisori, le-a povestit corespondenților despre cât este de hotărât în lupta cu boala, după ce a fost diagnosticat în februarie. În vârstă de 75 de ani, monarhul britanic a primit vestea că medicii au descoperit cancer în timp ce efectua o operație la prostată la The London Clinic.
Palatul Buckingham a confirmat ulterior vestea, deși nu a precizat forma de boală cu care se luptă. Totuși, se știe că nu este vorba despre cancer de prostată.
De atunci, regele a urmat o cură de tratament și a revenit la îndatoririle publice săptămâna trecută, întâlnindu-se chiar cu pacienți suferind de cancer în cadrul unei vizite la Centrul oncologic Macmillan din Londra, împreună cu regina Camilla. De asemenea, el a încântat mulțimile la Royal Windsor Horse Show de vineri cu o apariție surpriză.
În scrisorile sale, ale căror detalii au fost povestite de destinatari pentru publicația The Times, Charles scrie despre „sănătatea sa oarecum șubrezită”, au dezvăluit prietenii suveranului britanic, adăugând că acestea erau, de asemenea, „pline de lumină”.
Unul dintre destinatari a afirmat că Charles a descris „hotărârea” sa de a lupta împotriva bolii, în timp ce un altul a spus că scrisorile sale erau „pline de semne de exclamare” atunci când regele își detalia optimismul privind o recuperare completă.
Regele Charles a fost întotdeauna un scriitor pasionat de scrisori și, după cum se știe, nu deține un telefon mobil, preferând să păstreze legătura pe stil vechi. Potrivit prietenilor, Regele este descris ca fiind ca un „leu în cușcă” și frustrat de diagnosticul de cancer, deoarece are atât de multe de făcut.
Între timp, prințul William rămâne îngrijorat pentru sănătatea tatălui său, în timp ce acesta continuă să lucreze în timpul tratamentului. O sursă apropiată prințului a spus: „El vrea să se asigure că tatăl său își echilibrează recuperarea. Știe că tatăl său iubește munca, dar își face griji pentru el”.
La începutul acestei săptămâni, la întoarcerea sa la serviciu, Charles a stat de vorbă cu pacienții Centrului Macmillan cărora le era administrată chimioterapia.
Regele i-a dezvăluit uneia dintre paciente, lui Lesley Woodbridge, în vârstă de 63 de ani: „Și eu trebuie să fac tratamentul în această după-amiază”. Întrebat despre starea sa de sănătate, i-a spus unui pacient: „Sunt bine, mulțumesc foarte mult, nu prea rău”.